b'\n_START_ARTICLE_\nHoquei sobre gel\n_START_SECTION_\nEls inicis\n_START_PARAGRAPH_\nL\'hoquei sobre gel sorg\xc3\xad al Canad\xc3\xa0 a imitaci\xc3\xb3 de l\'hoquei herba. Els primers partits es disputaren de car\xc3\xa0cter informal a rius i llacs gelats de Kingston, Ont\xc3\xa0rio, Halifax o Nova Esc\xc3\xb2cia per soldats anglesos. En aquest pa\xc3\xads ha esdevingut l\'esport nacional i \xc3\xa9s un dels grans dominadors internacionals. Tamb\xc3\xa9 \xc3\xa9s un esport molt practicat als Estats Units, Su\xc3\xa8cia, R\xc3\xbassia, Rep\xc3\xbablica Txeca i Finl\xc3\xa0ndia._NEWLINE_El primer partit indoor es disput\xc3\xa0 el 1877 a Mont-real, per estudiants de la Universitat McGill que, a m\xc3\xa9s, van definir les primeres regles per a aquest esport. Inicialment s\'usava una bola de cautx\xc3\xba que posteriorment fou substitu\xc3\xafda per un disc. Els equips els formaven nou jugadors de camp m\xc3\xa9s els reserves. Durant la d\xc3\xa8cada de 1880 es crearen molts clubs al llarg i ample del pa\xc3\xads. L\'any 1898, el governador general del Canad\xc3\xa0, Lord Stanley of Preston, decid\xc3\xad crear un trofeu que port\xc3\xa0 el seu nom. D\'aquesta manera sorg\xc3\xad l\'Stanley Cup, que fou atorgada al millor equip canadenc de la temporada i que actualment \xc3\xa9s atorgada al campi\xc3\xb3 de la LNH. Als Estats Units, els primers partits d\'hoquei es disputaren pels volts de 1895.\n_START_SECTION_\nL\'hoquei gel femen\xc3\xad\n_START_PARAGRAPH_\nL\'hoquei sobre gel ha estat, tradicionalment, un esport agressiu i fins i tot violent. \xc3\x89s per aquesta ra\xc3\xb3 que principalment es tracta d\'un esport d\'homes. No obstant aix\xc3\xb2, la hist\xc3\xb2ria de l\'hoquei sobre gel femen\xc3\xad \xc3\xa9s gaireb\xc3\xa9 tan antiga com el mascul\xc3\xad. Una de les filles del Lord Stanley, Isabel, era una fan\xc3\xa0tica de l\'esport i va ser fotografiada en una ocasi\xc3\xb3, al voltant de 1890, jugant hoquei amb els seus germans i amics. El primer record d\'un partit d\'hoquei femen\xc3\xad data de l\'11 de febrer de 1891 a Ottawa. En l\'actualitat, les noies joves i dones juguen en equips exclusivament femenins o en equips mixts. Des dels anys 1990, l\'hoquei sobre gel femen\xc3\xad s\'ha convertit en un dels esports de major creixement, augmentant el nombre de jugadores en un 400%.\n_START_SECTION_\nProfessionalisme\n_START_PARAGRAPH_\nEl primer club professional d\'hoquei sobre gel sorg\xc3\xad a Houghton, Michigan, (EUA) el 1903. La primera lliga professional sorg\xc3\xad l\'any seg\xc3\xbcent, el 1904, la Pro Hockey League, de curta durada i amb una mescla de clubs amateurs i professionals del Canad\xc3\xa0 i els Estats Units L\'any 1904, la Pro Hockey League decid\xc3\xad canviar el nombre de jugadors de nou a sis, regla que finalment esdevingu\xc3\xa9 est\xc3\xa0ndard dins l\'hoquei gel._NEWLINE_L\'any 1917, nasqu\xc3\xa9 la National Hockey League (NHL), esdevenint la principal lliga professional d\'aquest esport al m\xc3\xb3n, amb la participaci\xc3\xb3 de clubs canadencs i estatunidencs. En foren membres fundadors els clubs Montreal Canadiens, Montreal Wanderers, Ottawa Senators i Toronto Arenas. El primer club estatunidenc a incorporar-se a la lliga ho f\xc3\xa9u el 1924._NEWLINE_L\'any 1920 fou creat el Campionat Internacional d\'hoquei gel. Aquest campionat \xc3\xa9s organitzat tots els anys als mesos d\'hivern per la Federaci\xc3\xb3 Internacional d\'Hoquei sobre Gel i \xc3\xa9s disputat per les diverses seleccions estatals. Els grans dominadors han estat Canad\xc3\xa0, que ha guanyat 23 vegades, URSS, 22 vegades, Su\xc3\xa8cia 7 vegades i la Rep\xc3\xbablica Txeca 5 vegades._NEWLINE_Pel que fa als Jocs Ol\xc3\xadmpics d\'hivern, l\'hoquei gel hi \xc3\xa9s present des de la primera edici\xc3\xb3. Els primers Jocs en qu\xc3\xa8   van prendre part jugadors professionals de la NHL fou a Nagano 1998 i venc\xc3\xa9 la Rep\xc3\xbablica Txeca._NEWLINE_El primer Campionat Internacional d\'hoquei gel femen\xc3\xad va ser organitzat el 1990. Fins al 1999 la competici\xc3\xb3 va ser disputada cada dos anys. Des d\'aleshores es realitza anualment. Canad\xc3\xa0, amb 8 dels 9 campionats realitzats \xc3\xa9s el gran dominador.\n_START_SECTION_\nReglament\n_START_PARAGRAPH_\nL\'objectiu del joc \xc3\xa9s marcar gols lliscant un disc de cautx\xc3\xba dur (puck) en una de les xarxes col\xc2\xb7locades en els extrems oposats de la pista. Els jugadors poden controlar el disc usant un bast\xc3\xb3 llarg amb una l\xc3\xa0mina corbada en un extrem (estic o stick). Els jugadors poden copejar el puck amb el peu, excepte per a ficar gol. Si el puck est\xc3\xa0 a l\'aire, els jugadors poden tocar el disc amb la m\xc3\xa0 oberta per a situar-la en el s\xc3\xb2l._NEWLINE_Un equip sol tenir al voltant de 22 jugadors. Dos jugadors han de ser porters. Normalment es juga amb un porter i cinc jugadors de camp: dos defensors, dos ales i un central. El porter utilitza equip protector especial i es col\xc2\xb7loca enfront de la xarxa. Al porter se li permet immobilitzar el disc amb les seves mans, bast\xc3\xb3, o cos. Donada la intensitat d\'aquest esport, es permeten la substituci\xc3\xb3 de jugadors cont\xc3\xadnuament durant el joc. L\'hoquei sobre gel \xc3\xa9s un esport de molt contacte f\xc3\xadsic, on se succe\xc3\xafxen els xocs entre jugadors (hits o body checks), cosa que fa que sigui considerat com un esport violent. Les baralles solament estan permeses a la NHL. Quan dos jugadors decideixen volunt\xc3\xa0riament barallar-se, llancen els guants a terra i els \xc3\xa0rbitres actuen de jutges de boxa, detenint la baralla quan estimin oport\xc3\xba. En cap altra lliga del m\xc3\xb3n es permeten les baralles.\n_START_SECTION_\nEl terreny de joc\n_START_PARAGRAPH_\nEl camp d\'hoquei sobre gel \xc3\xa9s una pista de gel, ja sigui natural o artificial, especialment dissenyada per a la pr\xc3\xa0ctica d\'aquest esport. El gel disminueix molt, tant la fricci\xc3\xb3 del disc sobre la pista com el moviment dels jugadors, permetent aix\xc3\xad assolir velocitats alt\xc3\xadssimes. El camp t\xc3\xa9 forma rectangular amb els v\xc3\xa8rtexs arrodonits. Una pista d\'hoquei sobre gel pot tenir 61 metres de llarg i 26 metres d\'ample a la NHL i 60 x 30 metres en la resta del m\xc3\xb3n._NEWLINE_Un mur opac, d\'aproximadament un metre d\'altura, embolica tota la pista, i evita que el disc surti del camp. Sobre el mur, es fixa un altre transparent, d\'aproximadament 1,25 metres d\'altura, facilitant als espectadors contemplar el partit al mateix temps que els protegeix. Una l\xc3\xadnia central vermella (centerline) divideix el camp per la meitat. \xc3\x89s usada pels jutges per a marcar icings( juntament amb les l\xc3\xadnies de gol). Dues altres l\xc3\xadnies vermelles (red goal line, o simplement red line) estan localitzades en cada extrem del rectangle, a tres metres del fons. Marquen l\'\xc3\xa0rea de meta. Dues l\xc3\xadnies blaves, distanciades poc m\xc3\xa9s de 8 metres de la l\xc3\xadnia vermella central delimiten les tres zones de camp: una zona de defensa (devensive zone), una zona neutral (neutral zone) i una zona d\'atac (offensive zone) i  tamb\xc3\xa9 delimiten els fores de joc (offsides) i. La zona defensiva d\'un equip \xc3\xa9s la zona ofensiva de l\'altre. La porteria est\xc3\xa0 localitzada davant de cada l\xc3\xadnia de red goal line. La porteria t\xc3\xa9 1,2 metres d\'altura per 1,8 metres d\'amplada. La majoria de les porteries tenen una sirena i un altaveu de so, que s\xc3\xb3n activades pels "jutges de gol". Enfront de cada porteria hi ha una \xc3\xa0rea d\'1,8 metres d\'ample i allargada, anomenada "\xc3\xa0rea de porteria" (goal cre\xc3\xa9s) i on cap jugador de l\'equip rival hi pot entrar._NEWLINE_Al llarg del camp existeixen diversos punts (spot) on es realitzen els cara a cara o faceoffs (semblant al bot neutral del futbol o al balling de l\'hoquei patins). La majoria de camps d\'hoquei professional disposen d\'una banqueta per a cada equip on se situen els jugadors reserves; i un banc de penal per als jugadors penalitzats.\n_START_SECTION_\nDurada\n_START_PARAGRAPH_\nA difer\xc3\xa8ncia de la majoria d\'esports, un partit d\'hoquei sobre gel es divideix en tres per\xc3\xadodes de joc. Cada per\xc3\xadode dura 20 minuts, separats per dos intervals de 15 minuts de descans. Aquests per\xc3\xadodes s\xc3\xb3n de temps real, aturant el cron\xc3\xb2metre a cada falta o a cada gol. En funci\xc3\xb3 de les regles de la competici\xc3\xb3 existeix la possibilitat de disputar una mort sobtada o temps afegit, en cas d\'empat, per tal de decidir-ne el vencedor. Aquest quart per\xc3\xadode ser\xc3\xa0 de 5 minuts.\n_START_SECTION_\nSubstitucions\n_START_PARAGRAPH_\nEn un partit d\'hoquei gel les substitucions de jugadors poden ser fetes directament sense l\'autoritzaci\xc3\xb3 expressa del jutge. A m\xc3\xa9s es poden fer en plena jugada sense esperar que estigui el joc aturat. Un jugador penalitzat, l\xc3\xb2gicament, no pot \xc3\xa9sser substitu\xc3\xaft fins que hagi complert el c\xc3\xa0stig imposat.\n_START_SECTION_\nNormativa\n_START_PARAGRAPH_\nL\'Icing: Quan un jugador tira el puck (pilota o pastilla) i creua les dues l\xc3\xadnies vermelles (Center i Goal Line) i cap jugador del seu equip est\xc3\xa0 en disposici\xc3\xb3 d\'agafar el puck, l\'arbitre xiula icing i es fa un cara a cara en la zona defensiva de l\'equip que ha comes la infracci\xc3\xb3._NEWLINE_Fora de Joc: Si alg\xc3\xba passa o creua amb el puck per la l\xc3\xadnia blava ofensiva i un company seu  ja \xc3\xa9s a la zona ofensiva \xc3\xa9s fora de joc i es fa un cara a cara en la zona neutral m\xc3\xa9s a prop de la zona atacant de l\'equip que ha comes la infracci\xc3\xb3.\n_START_SECTION_\nSancions (penalty en angl\xc3\xa8s)\n_START_PARAGRAPH_\nMenor: Comporta 2 minuts d\'expulsi\xc3\xb3 i s\xc3\xb3n les m\xc3\xa9s comunes._NEWLINE_Greu: Comporta 5 minuts d\'expulsi\xc3\xb3._NEWLINE_Mala conducta: Comporta 10 minuts d\'expulsi\xc3\xb3 insultar els arbitres i altres jugadors._NEWLINE_Tir lliure: S\xc3\xb3n les faltes m\xc3\xa9s greus._NEWLINE_Quan un equip es troba en superioritat num\xc3\xa8rica es diu que juga en powerplay si aquest equip marca, la sanci\xc3\xb3(de dos i cinc minuts) queda suprimida.'